**ΣΥΛΛΟΓΟΣ ΔΙΟΙΚΗΤΙΚΟΥ ΠΡΟΣΩΠΙΚΟΥ Ε.Μ.Π.**

Τετάρτη, 13/01/2021

Συναδέλφισσες – συνάδελφοι,

Η κυβέρνηση επιδιώκει με συνοπτικές διαδικασίες να υλοποιήσει τους απαράδεκτους σχεδιασμούς για τη δημιουργία αστυνομικού σώματος στα Πανεπιστήμια. Αξιοποιεί τα περιοριστικά μέτρα της πανδημίας ελπίζοντας ότι θα αποφύγει τις αντιδράσεις από φοιτητές και εργαζόμενους στα πανεπιστήμια. Αλήθεια, όταν εδώ και περίπου 1 χρόνο η λειτουργία των Ιδρυμάτων και η παρουσία της ακαδημαϊκής κοινότητας είναι με περιορισμούς και απαγορεύσεις, η κυβέρνηση βάζει σε προτεραιότητα την «παραβατικότητα» και σπεύδει να την «εξουδετερώσει»;

Από τη μια μας λένε ότι δεν υπάρχουν χρήματα για ουσιαστικά μέτρα προστασίας της υγείας φοιτητών κι εργαζομένων και στήριξης της ομαλής διεξαγωγής της εκπαιδευτικής διαδικασίας μέσα στην πανδημία, για ενίσχυση της κρατικής χρηματοδότησης των ιδρυμάτων, ώστε να μπορούν να καλύψουν τις λειτουργικές, εκπαιδευτικές, ερευνητικές ανάγκες τους, για μόνιμες προσλήψεις σε διοικητικό και εκπαιδευτικό προσωπικό, για ενίσχυση και εκσυγχρονισμό των υποδομών και της φοιτητική μέριμνας.

Από την άλλη είναι έτοιμοι να διαθέσουν δεκάδες εκ. ευρώ για να τοποθετηθούν κάμερες και συστήματα ασφαλείας και για άμεσες προσλήψεις πάνω από 1000 αστυνομικών για τα ιδρύματα!!! Η κυβέρνηση επιλέγει να χρηματοδοτήσει δράσεις ξένες προς τις πραγματικές ανάγκες εργαζομένων και φοιτητών και εχθρικές για τη διεκδίκησή τους.

Μέχρι πριν μερικούς μήνες, το Άσυλο ήταν που «έφταιγε» για ό,τι στραβό συνέβαινε στα πανεπιστήμια. Διαβεβαίωναν σε όλους τους τόνους ότι αν καταργηθεί το Άσυλο, τα πανεπιστήμια θα λειτουργούν αρμονικά και θα αφιερωθούν απρόσκοπτα στη διδασκαλία και στην έρευνα. Τώρα προχωρούν στα επόμενα βήματα - χρηματοδοτούν την αστυνομοκρατία και την καταστολή, την ίδια ώρα που ετοιμάζουν νέο νόμο πλαίσιο για τα Πανεπιστήμια που τα συνδέει ακόμα πιο οργανικά με την επιχειρηματική δράση. Αυτήν επιδιώκουν να διασφαλίσουν και να ενισχύσουν! Δεκαετίες τώρα (από τη «Μπολόνια» και μετά), όλες οι κυβερνήσεις στην ίδια κατεύθυνση ωθούν τα πανεπιστήμια. Και επειδή γνωρίζουν ότι η όλο και βαθύτερη λειτουργία των ιδρυμάτων με ιδιωτικοοικονομικά κριτήρια και οι αρνητικές επιδράσεις που έχουν όλα αυτά σε παροχές και δικαιώματα φοιτητών και εργαζομένων προκαλούν αντιδράσεις και αγώνες, θέλουν να προλάβουν!

Όλοι οι εργαζόμενοι, οι φοιτητές, οι ερευνητές του ΕΜΠ χρειάζεται να τώρα να βαδίσουμε από κοινού στον δρόμο του αγώνα, να συντονίσουμε τις δράσεις μας μέσα από τους συλλόγους μας, να βροντοφωνάξουμε με μια φωνή:

"ΕΞΩ Η ΑΣΤΥΝΟΜΙΑ ΑΠΟ ΤΟ ΕΜΠ¨

Τα πανεπιστήμια δεν έχουν ανάγκη από μηχανισμούς καταστολής, έχουν ανάγκη από προσωπικό, υποδομές, φοιτητική μέριμνα, χρηματοδότηση στο ύψος των αναγκών.

**Απαιτούμε:**

* **Μονιμοποίηση όλων των συμβασιούχων χωρίς όρους και προϋποθέσεις**
* **Πρόσληψη προσωπικού με μόνιμη σχέση εργασίας**
* **Να πάρει θέση η Σύγκλητος με ψήφισμα της ενάντια στην Πανεπιστημιακή Αστυνομία**

**Αποφασίζουμε:**

* Συμμετοχή στη σύσκεψη συντονισμού όλων των συλλόγων του ΕΜΠ (εργαζόμενοι, φοιτητές, ερευνητές) τη Δευτέρα στις 12 στην πύλη Ζωγράφου
* Συμμετοχή στο διήμερο αποκλεισμό της Πολυτεχνειούπολης στις 19 και 20 Ιανουαρίου
* Συμμετοχή στην κινητοποίηση στις 14.01.2020 στις 14:00 στο Υπουργείο Παιδείας, μαζί με τους φοιτητικούς συλλόγους, και στην στάση εργασίας που έχει προκηρύξει η Ο.Δ.Π.Τ.Ε. από τις 13:00-15:00 την ίδια μέρα
* Απεργία την ημέρα ψήφισης του νομοσχεδίου.
* Μαζική παρέμβαση του Συλλόγου στην επόμενη Σύγκλητο

ΓΙΑ ΤΟ ΔΣ

Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ

ΜΠΑΓΡΗΣ ΒΑΣΙΛΕΙΟΣ ΓΕΡΜΑΝΟΣ ΓΕΩΡΓΙΟΣ